
AVIZ

asupra propunerii legislative pentru modificarea şi completarea Anexei Hotărârii de Guvern nr.1550/2004 privind efectuarea operaţiunilor de evaluare în vederea recalculării pensiilor din sistemul public, stabilite în fostul sistem al asigurărilor sociale de stat potrivit legislaţiei anterioare datei de 1 aprilie 2001, în conformitate cu principiile Legii nr.19/2000

În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea şi completarea Anexei Hotărârii de Guvern nr.1550/2004 privind efectuarea operaţiunilor de evaluare în vederea recalculării pensiilor din sistemul public, stabilite în fostul sistem al asigurărilor sociale de stat potrivit legislaţiei anterioare datei de 1 aprilie 2001, în conformitate cu principiile Legii nr.19/2000, trimisă cu adresa nr. Pl-x 622 din 8 octombrie 2008, înregistrată  sub nr. 31/981 din 10 octombrie 2008.
Senatul a respins propunerea legislativă în şedinţa din 30.09.2008.

Camera Deputaţilor este Cameră decizională în cazul acestei iniţiative legislative conform prevederilor art. 75 alin. (1) şi (3) din Constituţia României, republicată, şi ale art. 92 alin.(9) pct. 1 din Regulamentul Camerei Deputaţilor, republicat.                                                                                                               

Potrivit prevederilor art. 61 din Regulamentul Camerei Deputaţilor, republicat, Comisia a dezbătut propunerea legislativă în şedinţa din 27 ianuarie 2009.


Membrii comisiei au examinat propunerea legislativă supusă avizării, expunerea de motive, avizul negativ al Consiliului Legislativ nr. 596/19.05.2008, avizul negativ al Consiliului Economic şi Social, precum  şi punctul de vedere al Guvernului, transmis cu adresa nr. 2376/D.P.S.G./ 29.09.2008, prin care nu susţine adoptarea acestei iniţiative legislative.  

În urma dezbaterilor, cu unanimitate de voturi, s-a hotărât avizarea negativă a propunerii legislative, întrucât potrivit normelor de tehnică legislativă, iniţiativa de a modifica şi completa o hotărâre a Guvernului aparţine, de regulă, tot Guvernului.

În raport de obiectul şi conţinutul său, propunerea legislativă face parte din categoria legilor ordinare.

